Uredba Komisije št. 1859/93

z dne 12. julija 1993

o uporabi sistema uvoznih dovoljenj za česen, uvožen iz tretjih držav

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1035/72 z dne 18. maja 1972 o skupni ureditvi trga za sadje in zelenjavo [1], kakor je bila nazadnje spremenjena z Uredbo (EGS) št. 746/93 [2], in zlasti člena 22b Uredbe,

ker člen 22b Uredbe (EGS) št. 1035/72 predpisuje možnost uvedbe sistema uvoznih dovoljenj za nekatere proizvode, za katere se izkaže, da so občutljivi in ki se uvažajo v relativno velikih količinah;

ker tradicionalni uvozni tokovi česna močno naraščajo in je zato treba uvesti ukrepe za skrben nadzor uvoza tega proizvoda;

ker je najustreznejši način za doseganje tega cilja uvedba sistema uvoznih dovoljenj, ki zahteva, da med vložitvijo zahtevka in dejansko izdajo dovoljenja preteče določen čas in zahteva po položitvi varščine, ki odraža vrednost proizvoda, da se zagotovi izpolnitev obveznosti dobaviteljev; ker mora rok veljavnosti dovoljenj upoštevati lastnosti trga zadevnega proizvoda;

ker bi se morala uporabljati Uredba Komisije (EGS) št. 3719/88 z dne 16. novembra 1988 o skupnih podrobnih pravilih za uporabo sistema uvoznih in izvoznih dovoljenj ter potrdil o vnaprejšnji določitvi za kmetijske proizvode [3], kakor je bila nazadnje spremenjena z Uredbo (EGS) št. 2101/92 [4];

ker Upravljalni odbor za sadje in zelenjavo ni podal mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

Česen (oznaka KN 07032000) se sprosti v prost promet v Skupnosti ob predložitvi uvoznih dovoljenj, ki jih izdajo zadevne države članice vsem zadevnim strankam, ki zanje vložijo zahtevek, ne glede na to, kje v Skupnosti imajo sedež, v skladu s členoma 2 in 3.

Člen 2

1. Pogoj za izdajo uvoznih dovoljenj je polog varščine v višini ECU 1,5 na 100 kilogramov neto teže. Varščina se zaseže v celoti ali delno, če se količine, navedene v dovoljenju, v roku veljavnosti dovoljenja ne sprostijo v prosti promet oziroma se sprostijo samo delno.

2. Uvozna dovoljenja veljajo 40 dni od dneva izdaje v skladu s členom 3(2).

Člen 3

1. V zahtevkih za uvozna dovoljenja in v uvoznih dovoljenjih mora biti v rubriki 8 navedena država porekla proizvoda. Uvozna dovoljenja veljajo samo za proizvode s poreklom iz države, ki je navedena v rubriki 8 uvoznih dovoljenj.

2. Uvozna dovoljenja se izdajo tretji delovni dan po dnevu vložitve zahtevka, razen, če so bili v tem času sprejeti ukrepi.

Vendar pa se uvozna dovoljenja, na podlagi zahtevkov, vloženih do vključno tretjega delovnega dneva po začetku veljavnosti te uredbe, izdajo nemudoma.

Člen 4

Države članice morajo Komisijo obveščati o:

1. količinah, zajetih v zahtevkih za uvozna dovoljenja, skupaj z zadevno oznako KN, ter količinami, razčlenjenimi po državi porekla.

Te informacije se pošiljajo na naslednji način:

- vsako sredo, za zahtevke, vložene v ponedeljek ali torek tekočega tedna,

- vsak petek, za zahtevke, vložene v sredo ali četrtek tekočega tedna,

- vsak ponedeljek, za zahtevke, vložene v petek predhodnega tedna;

2. količinah, zajetih v neizkoriščenih ali delno izkoriščenih uvoznih dovoljenjih, ki ustrezajo razliki med količinami, vpisanimi na hrbtni strani dovoljenj, in količinami, za katere so bila izdana.

Te informacije se pošljejo vsako sredo za podatke, prejete v predhodnem tednu.

Če v obdobjih iz točke 1 ni bil vložen noben zahtevek ali če ni neizkoriščenih količin iz točke 2, zadevna država članica o tem obvesti Komisijo na dneve, navedene v tem členu.

Člen 5

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. julija 1993

Za Komisijo

René Steichen

Član Komisije

[1] UL L 118, 20.5.1972, str. 1.

[2] UL L 77, 31.3.1993, str. 14.

[3] UL L 331, 2.12.1988, str. 1.

[4] UL L 210, 25.7.1992, str. 18.

--------------------------------------------------